На основу члана 29. Закона о планском систему Републике Србије (''Службени гласник Републике Србије'', број 30/2018), члана 20. и 32. Закона о локалној самоуправи (''Службени гласник Републике Србије'', број 129/2007, 83/2014 - др. закон, 101/2016 – др. закон и 47/2018), члана 5, 39. и 55. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РС“ бр. 8/2019) и члана 21. Статута Града Ниша (''Службени лист Града Ниша'', број 88/2008, 143/2016 и 18/2019),

Скупштина Града Ниша на седници одржаној\_\_\_\_\_\_\_\_\_донела је

**ОДЛУКУ**

**О ПРИСТУПАЊУ ИЗРАДИ СТРАТЕГИЈЕ КОМУНИКАЦИЈЕ И ПАРТИЦИПАЦИЈЕ ГРАДА НИША**

**ЗА ПЕРИОД ОД 2021 – 2025. ГОДИНЕ**

Члан 1.

Под Стратегијом комуникације и партиципације Града Ниша (у даљем тексту: Стратегија), у смислу ове одлуке, подразумева се дугорочни документ јавне политике, за период од пет година, који усваја Скупштина Града Ниша, на предлог Градског већа Града Ниша, након спроведене јавне расправе и уз учешће грађана и других циљних јавности Града Ниша.

Стратегијом се на целовит начин утврђују стратешки правци деловања и јавне политике у области планирања комуникације и партиципације у процесу доношења одлука.

Члан 2.

Достигнути степен развоја комуникације органа Града Ниша и њено даље јачање на свим нивоима и према свим циљним јавностима, захтева израду стратешког документа, који ће на системски начин, коришћењем јединствене методологије и у широком консултативном процесу са запосленима и циљним јавностима идентификовати приоритетна питања и мере, које ће значајно унапредити интерну и екстерну комуникацију органа Града Ниша.

Циљ израде Стратегије је утврђивање основних смерница развоја комуникације органа, стручних служби и посебних организација Града Ниша (у даљем тексту: органа Града Ниша), успостављање основних комуникацијских процедура, дефинисање смерница за комуникацију органа Града Ниша са грађанима, привредним субјектима, удружењима грађана или удружењима привредних субјеката и другим организацијама цивилног друштва, научно истраживачким, струковним и другим организацијама као и представницима државних органа и другим циљним јавностима, као и дефинисање кључних активности, којима се унапређује однос органа Града Ниша са циљним јавностима, повећава транспарентност рада, као и учешће грађана у доношењу одлука.

Члан 3.

Стратегија има следеће обавезне делове:

1. Увод који садржи правни основ и разлоге за доношење;
2. Податке о планским документима и правном оквиру релевантном за Стратегију;
3. Опис постојећег стања у области комуникације органа Града Ниша са циљним јавностима на основу *ex ante* анализе;
4. Дефинисање жељене промене, које садржи визију, односно жељено стање, елементе жељене промене у области комуникације и партиципације и дефинисање заинтересованих страна (циљних јавности);
5. Дефинисање општег циља Стратегије, показатеља учинка на нивоу општег циља (показатељ ефеката Статегије), дефинисање до пет посебних циљева и идентификацију показатеља учинка на нивоу посебних циљева (показатељи исхода), што укључује утврђивање почетне вредности, циљане вредности и изворе верификације;
6. Идентификовање мера Стратегије за постизање посебних циљева, идентификацију и формулацију показатеља резултата на нивоу мера, као и преглед, односно кратак опис пројеката којима ће се стратешке мере у области комуникације и партиципације спроводити;
7. Извештај о анализи и процени ефеката могућих мера за постизање посебних циљева Стратегије;
8. Идентификовање механизама за спровођење мера, уз навођење органа Града Ниша и основне организационе јединице унутар органа надлежног за спровођење конкретне мере, односно организационе јединице, у чијем је делокругу реализација те мере или је одређена за координатора за реализацију те мере, ако је спровођење мере у делокругу више организационих јединица односно органа, процену потребних финансијских средстава и осталих материјалних ресурса неопходних за спровођење мера, информацију о начину обезбеђења, односно изворима средстава за спровођење мера и роковима за спровођење мера;
9. Одређење начина оцене постигнутих резултата, односно ефикасности спровођења Стратегије, које укључује идентификацију кључних показатеља учинака на нивоу општих и посебних циљева и мера и начин верификације;
10. Одређење начина извештавања о резултатима и рокова за извештавање;
11. Информације о резултатима спроведених консултација у процесу доношења Стратегије и начину спровођења и резултатима јавне расправе;
12. Процену финансијских средстава, потребних за реализацију сваке од мера и идентификацију извора из којих се та средства обезбеђују;
13. Процену финансијских ефеката реализације сваке од мера на буџет Града Ниша;
14. Информацију о прописима и другим општим актима које би евентуално требало донети, односно изменити како би се реализовале стратешке мере;
15. Акциони план који се доноси за цео период важења Стратегије односно рок за усвајање Акционог плана, који не може бити дужи од 90 дана од дана усвајања Стратегије.

Члан 4.

Полазну основу за утврђивање Стратегије, представља *ex-ante* анализа ефеката који омогућава благовремено идентификовање потенцијалних позитивних и негативних, директних и индиректних ефеката који могу да произведу потенцијалне мере, како би Стратегија била формулисана на такав начин да се потенцијални негативни ефекти сведу на најмању могућу меру, а и оствари жељена промена.

Члан 5.

Кроз процесе припреме Стратегије промовисаће се интегрални партиципативни приступ планирању локалног развоја, међусекторска сарадња и размена информација, укључивање и координација јавног, приватног, научно-истраживачког и цивилног сектора у процесу одлучивања и партнерство међу институцијама.

Члан 6.

Ради спровођења ове Одлуке, образоваће се Радна група чији је задатак да координира процес израде Стратегије, да разматра процес израде Стратегије по фазама припреме, да се стара о заступању интереса Града и пружању информација јавности у процесу израде Стратегије, и обезбеђивању укључености организационих јединица Градске управе, односно осигуравање несеметаног прослеђивања информација од значаја за израду Стратегије. Радну групу чине председник, координатор и чланови тима.

Чланови Радне групе су представници јавног, приватног, цивилног сектора и научно-истраживачког сектора.

Чланове Радне групе именује Градоначелник својим решењем.

Радном групом руководи Градоначелник или особа коју именује Градоначелник.

Координатор Радне групе за израду Старатегије комуникације и партиципације Града Ниша је кључна оперативна позиција за административно-техничко вођење процеса израде Стратегије и у складу са том улогом треба да буде и опредељен.

Члан 7.

Стручне, административне, финансијске и организационе послове за потребе Радне групе ће обављати Канцеларија за локални економски развој.

Члан 8.

За потребе израде главних области Стратегије и утврђивања интереса посебних циљних јавности, Радна група ће обезбедити подршку стручњака ангажованих у јавној управи, истраживачким институтима, универзитетима, јавним предузећима чији је оснивач Град Ниш, установама, организацијама цивилног друштва, медијима и медијским удружењима, стручњака за односе са јавношћу и испитивање јавног мњења, као и осталих представника јавног, приватног, цивилног сектора и научно-истраживачког сектора.

У процес израде Стратегије могу бити укључени и страни стручњаци, као стручна и техничка подршка, кроз међународне програме.

Члан 9.

За потребе укључења грађана и осталих циљних јавности у процес припреме Стратегије основаће се Партнерски форум, као консултативно тело које укључује грађане, привредне субјекте, удружења грађана или удружења привредних субјеката и друге организације цивилног друштва, научно-истраживачке, струковне и друге организације.

Чланови Партнерског форума могу бити правна и физичка лица. Чланови Партнерског форума из редова организација цивилног друштва бирају се путем конкурса који реализује Канцеларија за локални економски развој, а на основу Смерница за укључивање ОЦД у радне групе за израду предлога докумената јавних политика и нацрта, односно предлога прописа, а по претходно дефинисаним критеријумима које утврђује Радна група.

Консултације у процесу припреме Стратегије уз учешће Партнерског форума обезбеђују размену информација и доприносе стварању јасне слике о томе како заинтересоване стране и циљне групе виде и оцењују квалитет комуникације са Градом, као и какав је њихов став о изазовима у комуникацији и стратешким начинима за њихово превазилажење. Квалитетно припремљене и спроведене консултације у које је укључен и Партнерски форум током процеса израде Стратегије доприносе јаснијем дефинисању комуникационих проблема, бољем сагледавању могућих опција за њихово решавање и очекиваних ефеката изабраних опција.

Члан 10.

Радна група обезбеђује правовремено објављивање на интернет страници Града Ниша свих докумената припремљених у поступку израде Стратегије у року од 8 дана од усвајања односно утврђивања коначног текста документа а посебно:

1. информације о објави почетка рада на Стратегији;
2. информације о спроведеним консултацијама односно јавној расправи које садрже време, обим и методе консултација, навођење учесника консултативног процеса, питања која су била предмет консултација, примедбе, сугестије и коментаре који су узети у разматрање и оне који нису уважени, као и о разлозима за њихово неприхватање и утицај резултата консултација на избор мера из документа јавних политика најкасније у року од 15 дана од дана спроведених консултација;
3. налазе спроведене анализе ефеката;
4. утврђени предлог Стратегије односно други претходни документ који је предмет консултација односно јавне расправе.

Члан 11.

Током израде Стратегије а у складу са Методологијом израде Стратегије комуникације и партиципације, биће организоване стручне и јавне расправе, округли столови и радионице, на којима ће се усаглашавати предложена решења. У њихов рад могу бити укључени и сви остали заинтересовани учесници, како би се обезбедила партиципација и транспарентност процеса одлучивања и правовремено обавештавање јавности.

У зависности од епидемилошке ситуације настале као последица ширења COVID 19 вируса, користиће се дигитални алати партиципације, како би се обезбедио консултативни процес.

Члан 12.

Рок за израду Стратегије је 6 (шест) месеци од дана ступања на снагу ове Одлуке.

Члан 13.

За реализацију ове Одлуке задужена је Канцеларија за локални економски развој.

Члан 14.

Градоначелник доноси решење о именовању Радне групе у року од 15 дана од дана ступања на снагу ове Одлуке.

Члан 15.

Ова Одлука ступа на снагу осмог дана од дана објављивања у ''Службеном листу Града Ниша''.

Број:

У Нишу,

СКУПШТИНА ГРАДА НИША

ПРЕДСЕДНИК

Бобан Џунић

**Образложење**

Организациона трансформација Градске управе Града Ниша, као и промене у начину функционисања органа, стручних служби и посебних организација Града Ниша захтевају стратешки приступ комуникацији. Уз наведено, степен развоја комуникација у органима града Ниша у тренутку започињања процеса израде Плана развоја града Ниша и даље јачање квалитета и интензитета размене информација на свим нивоима и према свим циљним јавностима, захтева израду стратешког документа који ће на системски начин, коришћењем јединствене методологије и у широком консултативном процесу са запосленима и екстерним јавностима идентификовати приоритетна питања и мере које ће значајно унапредити комуникацију Града Ниша и свих његових органа.

Израда Стратегије представља изузетно сложен и обиман посао, за који је неопходно окупити стручњаке, како у локалној управи и њеним стручним службама, тако и ван ње.

У циљу обезбеђивања стручне консултантске подршке за припрему Стратегије, Град Ниш је поднео пријаву на Јавни позив за исказивање заинтересованости локалних самоуправа, који је расписао УСАИД Пројекат за одговорну власт. Овај УСАИД-ов пројекат од 2018. године сарађује са кључним партнерима у Србији, како би се унапредила одговорност власти на националном и локалном нивоу. У циљу унапређења борбе против корупције, јачања одговорне локалне власти, унапређења учешћа јавности у формулисању, праћењу и мерењу учинка јавних политика и јачања транспарентности локалне власти Град Ниш и УСАИД Пројекат за одговорну власт су 15. новембра 2019. године потписали Меморандум о разумевању бр. 4540-2019-01, којим су дефинисане намере обе стране у процесу јачања транспарентне, инклузивне и одговорне јавне власти и стварања основа за пружање техничке подршке Пројекта за одговорну власт Граду Нишу.

У складу са потписаним Меморандумом, у октобру 2020. године, уз консултантску подршку Пројекта, започете су иницијалне активности у процесу припреме Стратегије комуникације и партиципације Града Ниша за период 2021 – 2025. године. Током октобра 2020. године је припремљена и са надлежним организационим једницама Градске управе размотрена Методологија израде стратегије комуникације и партиципације. Овај документ~~,~~ садржи редослед корака и објашњење начина спровођења појединих фаза у процесу припреме и усвајања Стратегије, које ће омогућити да се грађани и све остале циљне јавности упознају са будућим стратешким приоритетима Града Ниша у области комуникације и истовремено мотивишу да у наредном периоду интензивније учествују у различитим консултативним процесима које организује Град Ниш.

Да би се у процесу припреме Стратегије спровео консултативни процес са широм друштвеном заједницом, као и да би сви делови сложеног система локалне самоуправе такође били укључени у процес, предвиђена је функционална структура за израду овог стратешког документа коју чине:

1. Радна група као оперативно тело, које је задужено за вођење, усмеравање и праћење процеса израде и усвајања Стратегије комуникације и партиципације. Радна група се састоји од председника Радне групе, координатора и чланова тима.
2. Радном групом руководи Градоначелник или особа коју именује Градоначелник.
3. Координатор Радне групе за израду Старатегије комуникације и партиципације Града Ниша је кључна оперативна позиција за административно-техничко вођење процеса израде Стратегије и у складу са том улогом треба да буде и опредељен.
4. Партнерски форум омогућава да се у процес припреме Стратегије на организован и структурисан начин укључе грађани, привредни субјекти, организације цивилног друштва, научно-истраживачке организације, струковна удружења, итд., у циљу пружања конкретних информација и експертизе у оквиру области комуникације и грађанског учешћа. Чланови Партнерског форума из редова организација цивилног друштва се бирају на основу конкурса који реализује Канцеларија за локални економски развој, на основу критеријума које утврђује Радна група, а на основу Смерница за укључивање ОЦД у радне групе за израду предлога докумената јавних политика и нацрта, односно предлога прописа.

Предвиђено је да процес припреме и усвајања стратегије траје шест месеци од дана ступања на снагу ове Одлуке.

Током израде Стратегије комуникације потребно је да се сам процес и документ промовишу путем објављивања информација на веб презентацији града, средстава јавног информисања, саопштења за јавност, путем друштвених мрежа и сл.

УСАИД Пројекат за одговорну власт ангажоваће довољан број стручњака различитог профила, како би се израдила Стратегија развоја комуникације у складу са одредбама Закона о планском систему а која одражава потребе грађана и локалне админстрације.

Град Ниш неће имати додатаних финансијских трошкова за реализацију ове одлуке.

ДИРЕКТОР

Душан Радивојевић